Κεμπάπ με μελιτζάνες από το «Μικρά Ασία»
Το γνωστό κεμπαπτζίδικο μας δίνει τη συνταγή για το διάσημο κεμπάπ του που συνοδεύει με μελιτζάνες.
500 γρ. κιμάς αρνίσιος, από μπροστινό (μπορούμε να χρησιμοποιήσουμε και μείγμα με μοσχαρίσιο, σε αναλογία που μας αρέσει), 1/2 μάτσο μαϊντανός, ψιλοκομμένος, 2-3 φλάσκες μελιτζάνες, σε κομμάτια πάχους 3-4 εκ. (αν χρειαστεί, κόβουμε πρώτα σε ροδέλες και ύστερα σε κύβους) – αν βρούμε, μπορούμε να χρησιμοποιήσουμε και λευκές, που έχουν πιο γλυκιά γεύση, ελαιόλαδο, αλάτι, πιπέρι φρεσκοτριμμένο, 8 ξύλινα καλαμάκια ή 6 μεταλλικά
Για το κεμπάπ με μελιτζάνες από το «Μικρά Ασία», σε ένα μπολ βάζουμε τον κιμά, τον μαϊντανό και αλατοπιπερώνουμε το μείγμα. Ανακατεύου- με ελαφρώς για 2 λεπτά και ύστερα πλάθουμε μικρά μπαλάκια ζύμης διαμέτρου 4-5 εκ., που τα περνάμε εναλλάξ με τους κύβους μελιτζάνας γύρω από μεταλλικές σούβλες ή ξύλινα σουβλάκια. Αν χρησιμοποιήσουμε μεταλλικά σουβλάκια, καλό είναι να τα έχουμε βάλει στο ψυγείο.Σφίγγουμε τον κιμά καλά με την παλάμη μας, ώστε να σταθεροποιηθεί γύρω από τα σουβλάκια. Καλό είναι να διατηρήσουμε τα κεμπάπ στο ψυγείο, αν δεν τα ψήσουμε αμέσως.Περνάμε με τα δάχτυλά μας λίγο ελαιόλαδο γύρω από τις μελιτζάνες και τον κιμά, για να μην κολλήσουν και να μην καεί η σάρκα της μελιτζάνας.Ψήνουμε σε δυνατή φωτιά για περίπου 20 λεπτά, κατά προτίμηση σε σχάρα, για να στάζουν τα λίπη. Πρέπει να ροδίσουν ομοιόμορφα από όλες τις πλευρές – τα γυρίζουμε τακτικά– και να ψηθούν, χωρίς να στεγνώσουν.Αν δεν έχουμε σχάρα, προθερμαίνουμε τον φούρνο στη λειτουργία του γκριλ. Λαδώνουμε πολύ καλά τη λαμαρίνα του φούρνου και βάζουμε τα κεμπάπ.Ψήνουμε σε ψηλή σκάλα στον φούρνο για περίπου 20-25 λεπτά, γυρίζοντάς τα τακτικά περίπου κάθε 3 λεπτά, μέχρι να ψηθούν και να ροδίσουν από όλες τις πλευρές. Διαφορετικά, τα βάζουμε σε ένα ταψί σε προθερμασμένο φούρνο, στους 200°C, για περίπου 30 λεπτά.Σερβίρουμε με ψημένες πιτούλες, ντομάτες, γιαούρτι και ένα λευκό βουτυράτο πιλάφι.
Αρνίσιος κιμάς,Μελιτζάνες